बौद्ध संगीति

बौद्ध संगीति बौद्ध धर्म के अनुयायी बिद्वान लोग के एक प्रकार के सम्मेल्लन के कहल जाला। प्राचीन काल में अइसन कुल चारि गो संगीति भइल जिनहन के मकसद भगवान बुद्ध के शिक्षा के सही आ स्पष्ट रूप से पालन करे खातिर एह शिक्षा सभ के पाठ, संकलन आ ओह पर चर्चा कइल रहे।

पहिली बौद्ध संगीति बुद्ध के मरले के कुछ दिन बाद भइल रहे जवना में बुद्ध के शिक्षा सभ के स्पष्ट रूप से समझे आ अनुसरण करे खातिर उनके शिक्षा सभ के पाठ आ संकलन भइल जवन विनयपिटक आ सुत्तपिटक के प्राचीनतम अंश बा। दुसरी बौद्ध संगीति पहिली के करीब सौ बरिस बाद वैशाली में भइल आ एहमें विनय आ सुत्त पिटक के बिस्तार आ अभिधम्मपिटक के कुछ अंश के संकलन भइल। एह संगीति में अनुयायी लोग दू भाग में बँट गइल जवन बाद में हीनयान आ महायान कहाइल। तिसरी संगीति अशोक के काल में पाटलिपुत्र में भइल जवना में थेरवादी लोग के द्वारा विनयपिटक, सुत्तपिटक आ अभिधम्मपिटक के रूप में पाली तिपिटक के संकलन भइल।

सुरुआती चार गो संगीति के बाद ई परंपर टूट गइल आ बहुत बाद में जा के आधुनिक काल में पाँचवी संगीति हो पावल। बौद्ध संगीति के कुल संख्या के बारे में बहुत एकमत नइखे आ इहाँ पच्छिमी लेखन के हिसाब से इन्हन के बर्णन कइल गइल बाटे।

फुटनोट

संदर्भ

श्रेणी:बौद्ध धर्म
श्रेणी:बौद्ध धर्म के इतिहास
श्रेणी:प्राचीन भारत